b'\n_START_ARTICLE_\nAvtocesta A3\n_START_SECTION_\nZgodovina\n_START_PARAGRAPH_\nAvtocesta je bila zgrajena v ve\xc4\x8d etapah. Odsek med Diva\xc4\x8do (razcep Gabrk) in priklju\xc4\x8dkom Se\xc5\xbeana vzhod je bil odprt leta 1995. Zadnji odsek od Ferneti\xc4\x8dev do meje skupaj z mednarodnim mejnim prehodom Ferneti\xc4\x8di je bil odprt leta 1996. Najzahtevnej\xc5\xa1i odsek med priklju\xc4\x8dkom Se\xc5\xbeana vzhod in priklju\xc4\x8dkom Se\xc5\xbeana zahod ter Ferneti\xc4\x8di je bil dokon\xc4\x8dan v letih 1997 in 1998.\n_START_SECTION_\nZna\xc4\x8dilnosti\n_START_PARAGRAPH_\nAvtocesta A3 je zgrajena kot \xc5\xa1tiripasovna avtocesta z lo\xc4\x8denimi smernimi vozi\xc5\xa1\xc4\x8di in odstavnimi pasovi. \xc5\xa0irina enega voznega pasu je 3,75 m, odstavnega 2,5 m in robni pas 0,5 m ter srednji lo\xc4\x8dilni pas 3,2 m. Avtocesta poteka mimo razdelilne transformatorske postaje Diva\xc4\x8da, naselja Povir, po zara\xc5\xa1\xc4\x8denih pa\xc5\xa1nikih in kra\xc5\xa1ki gmajni ter se pribli\xc5\xbea Se\xc5\xbeani na vzhodnem delu naselja oziroma v Danah._NEWLINE_Razcep Gabrk je zgrajen tako, da je mo\xc5\xbena v glavnih smereh hitrost 80 km/uro. Krak iz smeri Ljubljane proti Se\xc5\xbeani ima horizontalni radij 1000 m, kar omogo\xc4\x8da hitrost 120 km/uro. Prerez tega kraka je polovi\xc4\x8dna avtocesta, \xc5\xa1irina vozi\xc5\xa1\xc4\x8da je 10,55 m z obojestranskima bankinama. Druga os razcepa, ki predstavlja podalj\xc5\xa1ek trase avtoceste iz smeri Se\xc5\xbeane proti Ljubljani, od nje se odcepi en krak proti Kopru, ta pa se kasneje razdeli na os proti Ljubljani in na os proti Koper\xe2\x80\x93Se\xc5\xbeana._NEWLINE_Odsek Se\xc5\xbeana vzhod\xe2\x80\x93Ferneti\xc4\x8di ima enake dimenzije pre\xc4\x8dnega prereza, razen skozi predor Tabor, ki nima odstavnega pasu. Na obmo\xc4\x8dju mejnega prehoda je bil zgrajen tudi velik carinski terminal s parkiri\xc5\xa1\xc4\x8dem za tovorna vozila in \xc5\xa1tiripasovno kamionsko cesto, ki je omogo\xc4\x8dala prehod dr\xc5\xbeavne meje po opravljenih formalnostih samo tovornim vozilom._NEWLINE_Na avtocesti se nahajajo razcep Gabrk ter priklju\xc4\x8dki Se\xc5\xbeana vzhod, Se\xc5\xbeana zahod in Ferneti\xc4\x8di. \xc4\x8celna cestninska postaja Dane, ki je stala med razcepom in priklju\xc4\x8dkom Se\xc5\xbeana vzhod, je bila poru\xc5\xa1ena konec leta 2018.\n_START_SECTION_\nObjekti\n_START_PARAGRAPH_\nZa prehod gri\xc4\x8devnatega grebena Tabor je bil zgrajen dvocevni predor Tabor dol\xc5\xbeine 289 oziroma 281 m. Na avtocesti A3 je poleg omenjenega \xc5\xa1e 12 podvozov in 6 nadvozov ter izvennivojsko kri\xc5\xbeanje z \xc5\xbeeleznico._NEWLINE_Na avtocesti A3 sta dva tudi dve po\xc4\x8divali\xc5\xa1\xc4\x8di Povir desni in levi z bencinsko \xc4\x8drpalko, bifejem in ve\xc4\x8djim parkiri\xc5\xa1\xc4\x8dem in dva oskrbna centra z vso infrastrukturo na Ferneti\xc4\x8dih.'